《胥门与方昆山思道 其二》
明代·方献夫

知子日已久，今朝始相识。会面良不易，开心复何惜。

谢子亦好怀，超然与世隔。平生抱肺肝，倾倒恐不亟。

愧我何所言，无以慰悃愊。功名自古难，所忌更孤植。

文字费精神，戒之在无益。六籍皆通道，贵乎知用力。

学而不知本，悠悠竟奚得。原泉自不已，四海乃其宅。

日月本有明，容光尽生白。斯道固难言，多言转棼惑。

行行勿复语，愿子崇明德。

作者简介：（约1486—1541或1544）明广东南海人，初名献科，字叔贤，号西樵。弘治十八年进士。正德中授礼部主事，调吏部员外郎，旋从王守仁问学，谢病归西樵山中，读书十年。嘉靖初还朝，以议大礼称帝意，骤进少詹事。累官吏部尚书武英殿大学士，入阁辅政。持论和平，而舆论视为奸邪，连被劾。又见帝恩威不测，三疏引疾归。有《周易传义约说》、《西樵遗稿》。